DECRETO 376/2009, do 6 de agosto, polo que se declara a urxente ocupación, para os efectos de expropiación forzosa, polo Concello de Valga, dos bens e dereitos necesarios para a realización das obras do proxecto de pasos peonís inferiores nos p.k. 65/650 e 65/280 da liña FF.CC. Redondela-Santiago T.M. de Valga.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/08/2009

O Concello de Valga en sesión que tivo lugar o día vinte e seis de xaneiro de dous mil nove, aprobou o proxecto de pasos peonís inferiores nos p.k. 65/650 e 67/280 da liña FF.CC. Redondela-Santiago T.M. de Valga e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens en que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellería de Presidencia, Administracións Públicas e Xustiza, e que contén a xustificación acreditativa da motivación para a declaración de urxente ocupación.
Que o expediente se tratou na comisión de secretarios xerais previa á súa elevación ao Consello da Xunta de Galicia.
Que o expediente contén a documentación a que se refire o artigo primeiro da Orde do 7 de decembro de 1983, sobre declaracións de urxente ocupación, así como a exixida no artigo 3 da Lei 11/1996 do 27 de decembro, de medidas de disciplina orzamentaria.
En consecuencia considérase necesaria a declaración de urxente ocupación dos bens e dereitos necesarios para a realización das obras do proxecto técnico sinalado e que segundo sinala o técnico municipal, a afectación de terreos (solo rústico), sen prexuízo do establecido na súa específica lexislación reguladora, ten por obxecto preservar as infraestruturas existentes ou de nova creación, contando coa preceptiva licenza municipal (sen necesidade de autorización autonómica previa), xa que, con esta actuación preténdese a eliminación dos pasos a nivel existentes nos distintos tramos da liña férrea do Concello de Valga, mediante a construción de dúas sendas así como pasos peonís inferiores, garantindo a seguridade viaria e ferroviaria co fin de evitar os accidentes como os xa acontecidos no ano 2007.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día seis de agosto de dous mil nove.
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, para efectos de expropiación forzosa, polo Concello de Valga, dos bens e dereitos concretados no expediente administrativo instruído para o efecto e necesarios para a execución das obras do proxecto de pasos peonís inferiores nos p.k. 65/650 e 67/280 da liña FF.CC. Redondela-Santiago T.M. de Valga, e deberán, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, seis de agosto de dous mil nove.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza